Alice King (eleberrigilea)

Alice Ann Dorothea King (Cutcombe, 1839ko martxoaren 28a – Minehead, 1894ko apirilaren 26a) ingeles idazle, irakasle eta hizlaria izan zen. Hamabi eleberri baino gehiago idatzi zituen.

 Bizitza 
John Myers King apaiz anglikanoaren alaba gazteena, Alice King 1839ko martxoaren 28an jaio zen Cutcomben, Somerset konderrian. Ikusmen urriarekin jaio zen eta zazpi urterekin erabat itsu geratu zen. Braille sistema inoiz ikasi ez bazuen ere, zazpi hizkuntza ikasi zituen, ingelesaz gain: frantsesa, alemana, italiera, gaztelania, hebreera, greziera eta latina. Ukimenezko teklatua zuen idazmakina erabili zuen.

Idazle beraren esanetan, lehen lana hamabi urterekin argitaratu zun, aitak lagunduta. Hasierako idazlanak bertako eskolako ikasle baten laguntzarekin egin zituen. Gramatika eta konposizioa gaizki ulertzen zituenean, beharrezkoa iruditzen zitzaion orri erdi bat inguru buruan asmatzea, idazlariari diktatu ahal izateko. Bere lehen idazmakina, Ameriketako Estatu Batuetatik bidalitakoa, letrak zizelkatuta zituen teklatuan, baina ez zen oso egokia Kingentzat, letren formak ez baitzekizkien, beraz, ikasi behar izan zituen. Idazmakina zaila iruditu zitzaion, baina azkenean eskuz idazten duenaren adinako abiadura lortu zuen eta ez zuen idazlarien laguntzarik behar izan.

Henry Morleyren laguntzarekin, lehen eleberria argitaratu ahal izan zuen eta irabazitako dirua Cutcombeko San Joan elizako beirate bat finantzatzeko erabili zuen. Dozena bat eleberri baino gehiago argitaratzeaz gain, Argosy, The Quiver eta The Girl's Own Paper bezalako aldizkarietan kolaboratu zuen. 80 lagunentzako talde bati Biblia irakatsi zion eta herritarrei zuzendutako jarduerak antolatu zituen, hala nola musika talde bat eta kriket talde bat. Charles Dickens idazleak oso aintzat hartzen zituen bere lanak.

Ez zen inoiz ezkondu eta 1894an hil zen.

 Lanak 

 Erreferentziak 

 Kanpo estekak 

Kategoria:Somerset konderriko jendea
Kategoria:Ingalaterrako eleberrigileak
Kategoria:Emakume eleberrigileak
Kategoria:Ingelesezko idazleak
Kategoria:Idazle itsuak
Kategoria:XIX. mendeko emakume idazleak
Kategoria:Ingalaterrako irakasleak
Kategoria:Emakume irakasleak
Kategoria:Irakasle itsuak